Крас је рањен 5. јануара 1944. и одступа са места командира пука, како би се опоравио од задобијене ране. Дана, 25. јануара је награђен храстовим лишћем за Витешки крст, због изузетне показане способности командовања током горе описане четвородневне битке, а свега шест дана касније унапређен је у "SS-Standartenführer"-а (еквивалент пуковник). Након завршене обуке за командира дивизије прелази у 12. СС оклопну дивизију „Хитлерјугенд“, где 15. новембра преузима команду над њом од Фрица Кремера. Крас је остао на месту команданта 12. СС оклопне дивизије „Хитлерјугенд“ до краја рата. Након Арденске офанзиве унапређен је у "SS-Oberführer"-a (еквивалент бригадни генерал), а 20. априла 1945. године у последњим данима Трећег рајха добија чин "SS-Brigadeführer" (еквивалент генерал-мајор). Крај рата Крас дочекује у Линцу, Аустрија, где се 8. маја 1945. године предаје Американцима заједно са својом дивизијом (заправо оно што је остало од дивизије - по формирању дивизија је бројала 21.300 људи, а на крају рата остало је свега 455 војника и официра способних за борбу).